ອົງການອະນາໄມໂລກ ເປັນຫ່ວງນໍາ ການລະບາດຂອງໂຣກໄຂ້ຍຸງ ໃນເຂດເອເຊຍ
ອົງການອະນາໄມໂລກ ມີຄວາມເປັນຫ່ວງຫລາຍຂຶ້ນ ນໍາການລະບາດຂອງໂຣກມາລາເຣຍ ໃນເຂດເອເຊຍ ແລະປາຊີຟິກຕາເວັນຕົກ
ບັນດາເຈົ້າໜ້າທີ່ອົງການອະນາໄມໂລກກ່າວວ່າ ມີຮ່ອງຮອຍຫລາຍຢ່າງ ຂອງການຕ້ານທານຢາປາບພະຍາດທີ່ເກີດຈາກຍຸງກັດ ຫລືໄຂ້ມາລາເລຍນັ້ນ ເພີ່ມຂຶ້ນນັບມື້ ຊຶ່ງພາໃຫ້ເກີດຄວາມເປັນຫ່ວງຂຶ້ນມາວ່າ ປະຊາຊົນຫລາຍລ້ານຄົນໃນເອເຊຍ ອາດຈະຕົກຢູ່ໃນສະພາບສ່ຽງໄພ ນາຍ Ron Corben ນັກຂ່າວວີໂອເອ ລາຍງານວ່າ ບັນດາເຈົ້າໜ້າທີ່ອົງການອະນາໄມໂລກ ກ່າວວ່າ ພວກຢາປອມແລະການເກັບມ້ຽນຢາໄວ້ໃນບ່ອນບໍ່ດີ ເປັນສາຍເຫດທີ່ພາໃຫ້ເປັນເຊ່ນນັ້ນ ສິງ ມີລາຍລະອຽດ ມາສະເໜີທ່ານຕໍ່ໄປ… ການຕໍ່ສູ້ກັບໂຣກໄຂ້ຍຸງໃນເອເຊຍ ແມ່ນກວມເອົາຫລາຍກວ່າ 20 ປະເທດ ຢູ່ພາຍໃນຂົງເຂດເອເຊຍຕາເວັນອອກສຽງໃຕ້ ເອເຊຍໃຕ້ ເອເຊຍຕາເວັນອອກ ແລະໃນພາກຕາເວັນຕົກຂອງມະຫາສະໝຸດປາຊີຟິກ ໃນແຕ່ລະປີ ປະຊາ ຊົນໃນຈໍານວນຫລາຍກວ່າ 2 ລ້ານຄົນ ຢູ່ໃນຄວາມສ່ຽງທີ່ຈະເຈັບປ່ວຍເປັນໂຣກນີ້ ຂົງເຂດເອເຊຍ ກວມເອົາຫລາຍກວ່າ 60 ເປີເຊັນຂອງປະຊາກອນໂລກທັງໝົດທີ່ຕົກຢູ່ໃນສະພາບສ່ຽງຕໍ່ການຕິດເຊື້ອໂຣກດັ່ງກ່າວ ໂດຍຈຸດໃຫຍ່ທີ່ສຸດ ກໍແມ່ນ ອິນເດຍ ມຽນມາ Bangladesh ອິນໂດເນເຊຍ ແລະປາປົວນີວກີເນຍ ແຕ່ບັນດາເຈົ້າໜ້າທີ່ອົງການອະນາໄມໂລກ ຊີ້ໄປໃສ່ຮ່ອງຮອຍທີ່ໜ້າຮ້ອນໃຈຕ່າງໆ ທີ່ ສະແດງໃຫ້ເຫັນວ່າ ຢາປະສົມຊະນິດນຶ່ງທີ່ໃຊ້ກັນຢູ່ໃນປັດຈຸບັນນີ້ ທີ່ອິງໃສ່ຢາ artemisinin ຊຶ່ງມີຕົ້ນຕໍມາຈາກສະໜຸນໄພຈີນຊະນິດນຶ່ງນັ້ນ ກໍາລັງສູນເສຍພະລັງຕ້ານ ທານ ກັບເຊື້ອພະຍາດໂຣກໄຂ້ຍຸງນັ້ນ ໂດຍສ່ວນໃຫຍ່ແລ້ວ ນາຍແພດຈະເອົາຢາ artemisinin ນີ້ໃຫ້ພວກຄົນປ່ວຍເປັນໂຣກ ໄຂ້ຍຸງກິນ ຄວບຄູ່ກັນໄປກັບຢາອື່ນໆ ແທນທີ່ຈະໃຊ້ຢານີ້ແຕ່ແນວດຽວ ໃນຄວາມພະຍາ ຍາມເພື່ອຮັກສາພະລັງຂອງຢານີ້ໄວ້ ເພື່ອໃຫ້ມີປະສິດທິພາບ ໃນໄລຍະຍາວນັ້ນ ທ່ານນາງ Eva Maria Christophel ເຈົ້າໜ້າທີ່ອົງການອະນາໄມໂລກທີ່ຟີລິບປິນ ກ່າວ ວ່າ ຮ່ອງຮອຍຕ່າງໆຂອງການຕໍ່ຕ້ານຢານີ້ ໃນເຂດລຸ່ມແມ່ນໍ້າຂອງ ຢູ່ເລາະຕາມຊາຍແດນ ໄທ-ກໍາປູເຈຍ ແລະໃນມຽນມານັ້ນ ໄດ້ສ້າງຄວາມເປັນຫ່ວງກັງວົນຂຶ້ນພາຍໃນປະຊາຄົມ ການແພດ ຊຶ່ງທ່ານນາງ Eva Christophel ກ່າວຊີ້ແຈງດັ່ງນີ້: ອົງການອະນາໄມໂລກມີຄວາມເປັນຫ່ວງວ່າ ການຕໍ່ຕ້ານຢາທີ່ວ່ານີ້ ອາດສາມາດແຜ່ລາມອອກຈາກຂົງເຂດຊາຍແດນໄທ-ກໍາປູເຈຍ ໄປຮອດທະວີບອາຟຣິກາໄດ້ໃນທໍານອງແບບດຽວກັນກັບທີ່ເຄີຍເປັນມາແລ້ວ ກັບຢາຕໍ່ຕ້ານໄຂ້ມາເລເລຍຫລາຍຢ່າງ ເຊ່ນຢາ cloroquine ແລະຢາ sulfadoxine-pyrimethamine ໃນຊຸມປີ 1960 ແລະຊຸມປີ 1970 ນັ້ນ ໃນເດືອນກຸມພາປີ 2009 ອົງການອະນາໄມໂລກຢືນຢັນວ່າມີອາການຕ້ານທານ ຢາຕໍ່ຕ້ານ ໂຣກໄຂ້ຍຸງນີ້ ໃນຂົງເຂດຊາຍແດນໄທ-ກໍາປູເຈຍນັ້ນ ແຕ່ໃນຫວ່າງໄວໆຜ່ານມານີ້ ການສຶກ ສາຄົ້ນຄວ້າຂອງອົງການອະນາໄມໂລກ ພົບເຫັນວ່າ ພວກຄົນປ່ວຍ ໃນຈໍານວນຫລາຍເຖິງ 20 ເປີເຊັນ ໃນເຂດຊາຍແດນມຽນມາ-ໄທ ໄດ້ສະແດງໃຫ້ເຫັນຮ່ອງຮອຍຂອງເຊື້ອໂຣກໄຂ້ ຍຸງໃນເລືອດ ຫລັງຈາກໄດ້ຮັບການຮັກສາໂຣກນີ້ດ້ວຍຢາ artemisinin ຕາມປົກກະຕິ ແລ້ວ Dr Delacollette ເວົ້າວ່າ: Dr Delacollette ກ່າວວ່າ ອາການຕ້ານທານຢາທີ່ເພີ່ມທະວີຂຶ້ນນີ້ ພາກສ່ວນນຶ່ງແມ່ນມີ ສາເຫດມາຈາກການຂາຍຢາທີ່ບໍ່ໄດ້ມາດຕະຖານ ແລະຢາປອມ ໃນຫວ່າງບໍ່ເທົ່າໃດປີຜ່ານ ມານີ້ ທາງເຈົ້າໜ້າທີ່ໄດ້ທໍາການປາບປາມພວກໂຮງງານຜະລິດຢາປອມຫລືຢາເຖື່ອນໃນຈີນ ໃນຂະນະດຽວກັນ ກໍໄດ້ມີການພົບເຫັນພວກຜະລິດຢາປອມ ຢູ່ໃນແຫ່ງອື່ນໆ ຮວມທັງຢູ່ໃນ ກໍາປູເຈຍ ແລະມຽນມາ ອົງການອະນາໄມໂລກກ່າວວ່າ ມີຮ່ອງຮອຍຫລາຍຢ່າງທີ່ສະແດງໃຫ້ເຫັນອາການຕ້ານທານ ຢາປາບເຊື້ອພະຍາດໄຂ້ຍຸງນີ້ ຢູ່ໃນຫລາຍໆເຂດໃນພາກໃຕ້ຂອງປະເທດຫວຽດນາມ ຕລອດ ທັງຢູ່ເລາະຕາມຊາຍແດນຈີນ ຕິດກັບມຽນມານັ້ນນໍາ